АҞӘА, ажьырныҳәа 22 – Sputnik. Рустам Амԥар зых иақәиҭу ақәԥаразы ЕАА еизгоу акоманда иреиӷьқәоу ҳәа иԥхьаӡоу ақәԥаҩ Сет Гросс диҵахеит атурнир "Underground 3" аҿы. Атурнир мҩаԥысит ажьырныҳәа 20 рзы Еиду Аштатқәа рҟны. Абри атәы аанацҳауеит Аԥсны аспорт азы аҳәынҭеилакы.
"Ақәгылара актәи азбжа ашьҭахь аԥсуа 7:0 ҳәа аԥыжәара иман, аха ақәгылара ахыркәшамҭазы 9:8 ҳәа даҵахеит. Сет Гросс - зых иақәиҭу ақәԥаразы ЕАА еизгоу акоманда иреиӷьқәоу ҳәа иԥхьаӡоу ақәԥаҩ, NCAA ачемпион, 2021 шықәсазтәи аолимпиатә хәмаррақәа рылахәхаразы акндидат", - аҳәоит адырраҭараҿы.
Атурнир мҩаԥнагон Висконсинтәи азыҟаҵаратә центр (WRTC).
Рустам Амԥар – жәларбжьаратәи акласс иатәу аспорт азҟаза, Урыстәыла ақәыԥшцәа рыбжьара аиндаҭлара аиааиҩы, Европеи адунеии рҟны ақәыԥшцәа рыбжьара аиндаҭлара аԥхьахә згахьоу, адунеи Ахраҿа занашьоу, Иван Иарыгин ихьӡ зху аиндаҭлараҿы Гран-при занашьоу.